7. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ. 721/23 της 27 Φεβρ./11 Μαρτ.  1969 (ΦΕΚ Β΄ 175) Περί απαλλαγής εκ δικαιωμάτων υπερημερίας των εγκρίσει της Τελωνειακής Αρχής εναποτιθεμένων εις ιδιωτικούς χώρους Αερολιμένος Αθηνών συνεσκευασμένων εφοδίων αεροσκαφών. Έχοντες υπ’ όψιν: 1)Τας διατάξεις του άρθρ. 67 παρ. 11 του Νόμ. 1165/18 «περί Τελωνειακού Κώδικος», ως συνεπληρώθη δια του άρθρ. 10 παρ. 1 του Α.Ν. 791/1948. 2)Την υπ’ αριθ. 57/17.1.69 αναφοράν του Επιθεωρητού Τελωνείων Σπυρ. Συνοδινού, δι’ ης ούτος και δια τους εν αυτή λόγους συνηγορεί υπέρ της απαλλαγής εκ των δικαιωμάτων υπερημερίας των, εγκρίσει της Τελωνειακής Αρχής, εναποτιθεμένων εις εκτός τελωνειακού περιβόλου χώρους του Αερολιμένος Αθηνών συνεσκευασμένων εφοδίων αεροσκαφών ήτοι λιπαντικών, αντιψυκτικών και λοιπών χημικοτεχνικών παρασκευασμάτων. 3)Το γεγονός, ότι τα εφόδια ταύτα, ως εκ της φύσεως και του προορισμού των, παραμένουν επί μακρόν χρονικόν διάστημα εναποτιθέμενα εις τους οικείους ως άνω χώρους του Αερολιμένος Αθηνών. 4)Την ανάγκην της, δια λόγους εθνικής ασφαλείας και αμέσου εξυπηρετήσεως της διεθνούς αεροναυτιλίας, υπάρξεως ικανών αποθεμάτων εν τω Αερολιμένι Αθηνών εκ των εν λόγω συνεσκευασμένων εφοδίων αεροσκαφών δια τον καθ’ όλον το 24ωρον εφοδιασμόν παντός διερχομένου αεροσκάφους και 5)Το γεγονός ότι άπαντα τα εφόδια αεροσκαφών τυγχάνουν δασμολογικής απαλλαγής, κατ’ εφαρμογήν άλλωστε και διεθνών συμφωνιών, επί τω τέλει διευκολύνσεως των αεροπορικών μεταφορών, αποφασίζομεν: 1.Εγκρίνομεν την απαλλαγήν εκ των δικαιωμάτων υπερημερίας των εγκρίσει της Τελωνειακής Αρχής, συμφώνως προς την παρ. 11 του άρθρ. 67 του Τελωνειακού Κώδικος, εναποτιθεμένων εις ιδιωτικούς χώρους Αερολιμένος Αθηνών, συνεσκευασμένων εφοδίων αεροσκαφών, ήτοι λιπαντικών, αντιψυκτικών και λοιπών χημικοτεχνικών παρασκευασμάτων. 2.Η παρούσα, ης η ισχύς άρχεται από σήμερον, δημοσιευθήτω δια της Εφημερίδος της Κυβερνήσεως. 